SKANDAAL OOPGEVLEK IN STAATSDIENS VAKBOND
Onderwerp: SKANDAAL OOPGEVLEK IN STAATSDIENS VAKBOND Sun Jun 06, 2010 9:56 pm
Skandaal dreig in staatsdiensvakbond
Feb 26 2009 00:10 Jan de Lange Druk hierdie artikel | Stuur artikel via e-pos
'n Verdoemende verslag van 'n forensiese oudit wat na die finansiële sake van die Vereniging van Staatsamptenare (VSA) gedoen is, is gister aan die beheerraad van dié vakbond voorgelê.
Die vakbond se beheerraad het opdrag gegee dat die oudit gedoen word nadat 'n "dossier" met talle bewerings van finansiële en ander ongerymdhede groot onmin veroorsaak het op die vakbond se kongres in Oktober verlede jaar.
Naas finansiële ongerymdhede word bewerings van rassisme, selektiewe tugstappe teen personeel, nepotisme in aanstellings en buitensporige salarisse wat aan senior amptenare van die vakbond betaal word, in die dossier gemaak.
Die dossier is 'n samevatting van talle beweerde ongerymde in die vakbonde. "Die uiteindelike bevindings in die forensiese oudit is veel erger as in die aanvanklike dossier," het 'n bron wat anoniem wil bly, gister aan Sake24 gesê.
Beweringe teen feitlik al die hoofbestuurslede van die vakbond word daarin gemaak.
Volgens die dossier verdien die hoofbestuurder, mnr. Danny Adonis, 'n salaris van R1,8 miljoen per jaar. Sy seun werk ook vir die vakbond in 'n pos wat vroeër nie bestaan het nie. Een van die adjunk-hoofbestuurders se seun werk ook vir die vakbond.
In die dossier word uitgewys dat die vakbond se lidmaatskapgelde nie ooreenstem met die geld wat volgens die inkomstestaat deur die vakbond ontvang word nie. Daar is dus " 'n swart gat" waarin geld verdwyn, lui die dossier.
Daarin word ook daarop gewys dat senior personeel van die vakbond stemming maak daarvoor dat die verpligte agentskaptarief wat staatsamptenare moet betaal indien hulle nie lid is van 'n vakbond nie, verhoog moet word "om 'n verhoging van gewone lidmaatskapgeld meer aanvaarbaar te maak".
Die skrywers daarvan onthul ook dat die vakbond die eienaar is van 'n versekeringsmakelary wat die alleenreg het om korttermyn-versekering onder VSA-lede te bemark, maar wat nie in die vakbond se finansiële state weerspieël word nie.
Dié dossier is deur ontevrede afgevaardigdes na die kongres opgestel en is naamloos onder die afgevaardigdes versprei. Hulle het daarop aangedring dat dit op die sakelys geplaas word.
Dis is buite orde gereël, maar die afgevaardigdes is verseker dat die dossier aan die vakbond se beheerraad voorgelê sal word en dat die beheerraad sal besluit hoe om dit verder te voer.
Die raad het dit bespreek en laat in November besluit dat 'n forensiese oudit van die vakbond se sake gedoen moet word. Mnr. Jabu Mahlangu van PricewaterhouseCoopers se kantoor in Johannesburg is aangestel om die oudit te doen.
"Die verslag is vanmiddag aan die beheerraad voorgelê. Elkeen van die raadslede het 'n afskrif gekry. Die raad sal weer op 10 Maart 'n spesiale vergadering hou om op optrede te besluit," het mnr Manie de Clerque, een van die vakbond se adjunkhoofde, gesê.
Hy is deur die vakbond se president, mnr. Red Williams, opdrag gegee om as woordvoerder vir die VSA op te tree.